O‘zbekistonga uchuvchisiz qurilmalarni olib kirishda istisnoga yo‘l qo‘yiladi

O‘zbekiston Respublikasi Vazirlar Mahkamasi 2016-yil 12-mayda qabul qilgan 150-qaror bilan Vazirlar Mahkamasining 2014-yil 26-noyabrdagi “O‘zbekiston Respublikasi havo hududida uchuvchisiz uchish qurilmalaridan ruxsatsiz foydalanishning oldini olish choralari to‘g‘risida”gi 322-qaroriga aniqlik kiritildi. Bu haqda Norma xabar bermoqda. 

322-qarorga ko‘ra, 2015-yil 1-yanvardan e’tiboran O‘zbekiston hududiga uchuvchisiz uchish qurilmalari olib kirish, realizatsiya qilish va foydalanish man etilgandi. Endi esa, zarurat tug‘ilgan taqdirda, Vazirlar Mahkamasi qurilmalarni olib kirish, realizatsiya qilish va foydalanishga ruxsat berishi ko‘zda tutilmoqda.